
ΔΕΛΤΙΟ  ΤΥΠΟΥ

                                                                                                           
                                                                                                                            Αθήνα,  12 Δεκεμβρίου 2024

Η Ακαδημία Αθηνών εξέλεξε ως Αντιπρόεδρό της για το έτος 2025
τον Καθηγητή Πολιτικής Επιστήμης κ. Νικηφόρο Διαμαντούρο
Η Ακαδημία Αθηνών, κατά τη συνεδρίαση της Ολομέλειας της 5ης Δεκεμβρίου 2024, εξέλεξε τον Ακαδημαϊκό κ. Νικηφόρο Διαμαντούρο, Ομότιμο Καθηγητή Πολιτικής Επιστήμης στο Εθνικό και Καποδιστριακό Πανεπιστήμιο Αθηνών, ως Αντιπρόεδρό της για το έτος 2025.

Πρόεδρος της Ακαδημίας Αθηνών για το ίδιο έτος θα είναι ο Ακαδημαϊκός και Ομότιμος Καθηγητής Αρχαιολογίας του Αριστοτελείου Πανεπιστημίου Θεσσαλονίκης, κ. Μιχάλης Τιβέριος.

Ακολουθεί βιογραφικό σημείωμα του νέου Αντιπροέδρου:
Ο Νικηφόρος Διαμαντούρος (Ph.D. Πανεπιστήμιο Columbia, 1972) είναι Ομότιμος Καθηγητής της Πολιτικής Επιστήμης στο Πανεπιστήμιο Αθηνών και Τακτικό Μέλος της Ακαδημίας Αθηνών από το 2014, καθώς και Γραμματεύς επί των Πρακτικών της Ακαδημίας από το 2021. Έχει διατελέσει Ευρωπαίος Διαμεσολαβητής (European Ombudsman, [2003-2013]), πρώτος Συνήγορος του Πολίτη στην Ελλάδα (1998-2003) και Διευθυντής και Πρόεδρος του ΔΣ στο Εθνικό Κέντρο Κοινωνικών Ερευνών (1998-2003). Από το 2012 έως το 2022 υπηρέτησε ως Επισκέπτης Καθηγητής στο Κολλέγιο της Ευρώπης (Bruges). Είναι επίτιμος διδάκτωρ του Παντείου Πανεπιστημίου (2015) και του American College of Greece (2011). Έχει παρασημοφορηθεί από τους Προέδρους της Γαλλίας (Λεγεώνα της Τιμής-2014), Πολωνίας (Χρυσούς Σταυρός Αξίας-2010) και Ελλάδας (Τάγμα του Φοίνικος-2004). Οι δημοσιεύσεις του εστιάζονται στη δημοκρατία, το κράτος δικαίου, το θεσμό του ombudsman, τη δημόσια διοίκηση, καθώς και τη σχέση πολιτικής και πολιτισμού.

